Budžeta un finanšu (nodokļu) komisija

Likumprojekts (steidzams) otrajam lasījumam

**Grozījumi Informācijas sabiedrības pakalpojumu likumā**

**(Nr. 812/Lp13)**

|  |  |  |  |  |  |
| --- | --- | --- | --- | --- | --- |
| **Spēkā esošā redakcija** | **Pirmā lasījuma redakcija** | **Nr.** | **Priekšlikumi**  **(4)** | **Ministru kabineta atzinums** | **Komisijas atzinums** |
|  | Izdarīt Informācijas sabiedrības pakalpojumu likumā (Latvijas Republikas Saeimas un Ministru Kabineta Ziņotājs, 2004, 23. nr.; 2005, 24. nr.; 2009, 14. nr.; Latvijas Vēstnesis, 2011, 88. nr.) šādus grozījumus: |  |  |  |  |
| **1.pants. Likumā lietotie termini**  (1) Likumā ir lietoti šādi termini:  2) **informācijas sabiedrības pakalpojums** — distances pakalpojums (puses vienlaicīgi nesatiekas), kuru parasti sniedz par maksu, izmantojot elektroniskus līdzekļus (elektroniskas datu apstrādes un uzglabāšanas, tajā skaitā ciparu saspiešanas, iekārtas), un pēc pakalpojuma saņēmēja individuāla pieprasījuma. Informācijas sabiedrības pakalpojumi ietver preču un pakalpojumu elektronisku tirdzniecību, komerciālo paziņojumu sūtīšanu, iespēju piedāvāšanu informācijas meklēšanai, piekļuvei pie tās un informācijas ieguvei, pakalpojumus, kas nodrošina informācijas pārraidi elektronisko sakaru tīklā vai piekļuvi elektronisko sakaru tīklam, informācijas glabāšanu; | 1. 1. pantā:  papildināt 2. punktu pēc vārdiem "informācijas glabāšanu" ar vārdiem "tai skaitā tiešsaistes starpniecības platformu pakalpojumus"; | **1** | **Juridiskais birojs**  Aizstāt likumprojektā piedāvātajā likuma 1. panta 2. punkta grozījumā vārdus “tai skaitā” ar vārdiem “kā arī”. |  |  |
| (2) Likumā lietotie termini “abonents”, “lietotājs” un “galiekārta” atbilst Elektronisko sakaru likumā lietotajiem terminiem. | izteikt otro daļu šādā redakcijā:  "(2) Likumā lietotie termini:  1) "abonents", "lietotājs" un "galiekārta" atbilst Elektronisko sakaru likumā lietotajiem terminiem;  2) "biedrība" un "nodibinājums" atbilst Eiropas Parlamenta un Padomes 2019. gada 20. jūnija regulā (ES) 2019/1150 par taisnīguma un pārredzamības veicināšanu komerciālajiem lietotājiem paredzētos tiešsaistes starpniecības pakalpojumos (turpmāk – regula 2019/1150) lietotajiem terminiem "organizācija", "apvienība";  3) "komerciālais lietotājs" atbilst regulā 2019/1150 lietotajam terminam;  4) "korporatīvo tīmekļvietņu lietotājs" atbilst regulā 2019/1150 lietotajam terminam "korporatīvo tīmekļa vietņu lietotājs";  5) "tiešsaistes starpniecības platformu pakalpojumu sniedzējs" atbilst regulā 2019/1150 lietotajam terminam "tiešsaistes starpniecības pakalpojumu sniedzējs"." |  |  |  |  |
| **2.pants. Likuma mērķis un darbības joma**  (1) Šā likuma mērķis ir nodrošināt brīvu informācijas sabiedrības pakalpojumu apriti Eiropas Ekonomikas zonas valstīs (turpmāk arī — valsts). | 2. Izteikt 2. panta pirmo daļu šādā redakcijā:   "(1) Šā likuma mērķis ir nodrošināt brīvu informācijas sabiedrības pakalpojumu apriti Eiropas Ekonomikas zonas valstīs (turpmāk arī – valsts) un tiešsaistes starpniecības platformu pakalpojumu sniedzēju piedāvāto līgumattiecību noteikumu pārredzamību." |  |  |  |  |
| **IV nodaļa. Starpnieka pakalpojuma sniedzēja atbildība un pienākumi** | 3. Papildināt likumu ar IV1nodaļu šādā redakcijā:   "**IV1nodaļa.****Komerciālo lietotāju vai korporatīvo tīmekļvietņu lietotāju interešu pārstāvības reģistrs**    **11.1 pants. Biedrību un nodibinājumu tiesības un pienākumi**  (1) Lai pārstāvētu komerciālo lietotāju vai korporatīvo tīmekļvietņu lietotāju tiesvedībā, biedrībai vai nodibinājumam ir tiesības iesniegt Ekonomikas ministrijā iesniegumu ar apliecinājumu par atbilstību regulas 2019/1150 14. panta 3. punkta prasībām.  (2) Ja biedrības vai nodibinājuma darbībā ir veiktas izmaiņas, kuru dēļ biedrība vai nodibinājums neatbilst vai var neatbilst regulas 2019/1150 14. panta 3. punkta prasībām, vai ja biedrība vai nodibinājums vēlas atsaukt savu interesi pārstāvēt komerciālo lietotāju vai korporatīvo tīmekļvietņu lietotāju tiesvedībā, biedrībai vai nodibinājumam ir pienākums nekavējoties par to informēt Ekonomikas ministriju.  (3) Šā panta pirmajā un otrajā daļā minētos dokumentus, kas parakstīti normatīvajos aktos par elektroniskajiem dokumentiem noteiktajā kārtībā, biedrība vai nodibinājums elektroniski iesniedz Ekonomikas ministrijai, izmantojot iestādes oficiālo elektronisko adresi, elektroniskā pasta adresi vai valsts pārvaldes pakalpojumu portālu Latvija.lv. | **2** | **Juridiskais birojs**  Aizstāt likumprojektā piedāvātajā likuma 11.1panta otrajā daļā vārdus “vēlas atsaukt savu interesi” ar vārdiem “vēlas atsaukt savu iesniegumu”. |  |  |
|  | **11.2 pants. Ekonomikas ministrijas pienākumi**  (1) Ekonomikas ministrija izskata šā likuma 11.1panta pirmajā daļā minēto iesniegumu un, ja biedrība vai nodibinājums atbilst regulas (ES) 2019/1150 14. panta 3. punkta prasībām, Ekonomikas ministrija ziņas par biedrību vai nodibinājumu ieraksta komerciālo lietotāju vai korporatīvo tīmekļvietņu lietotāju interešu pārstāvības reģistrā (turpmāk – reģistrs).  (2) Ekonomikas ministrija izveido un uztur reģistru. Reģistrā ieraksta ziņas par biedrībām vai nodibinājumiem, kuri var pārstāvēt komerciālo lietotāju vai korporatīvo tīmekļvietņu lietotāju intereses. Regulas 2019/1150 14. panta 5. punktā noteikto informāciju par reģistrā esošajām biedrībām un nodibinājumiem sniedz Eiropas Komisijai." |  |  |  |  |
| **V nodaļa. Informācijas sabiedrības pakalpojumu aprites uzraudzība** | 4. Papildināt likumu ar VI nodaļu šādā redakcijā:  "**VI nodaļa. Tiešsaistes starpniecības platformu pakalpojumu sniedzēju uzraudzība**  **14. pants. Tiešsaistes starpniecības platformu pakalpojumu sniedzēju uzraudzības iestāde**  (1) Tiešsaistes starpniecības platformu pakalpojumu sniedzējus atbilstoši kompetencei uzrauga Patērētāju tiesību aizsardzības centrs.  (2) Patērētāju tiesību aizsardzības centrs veic tiešsaistes starpniecības platformu pakalpojumu pārredzamības noteikumu izpildes uzraudzību, izvērtējot iespējamā pārkāpuma ietekmi uz komerciālajiem lietotājiem vai korporatīvo tīmekļvietņu lietotājiem, kā arī nodrošina, ka tiešsaistes starpniecības platformu pakalpojumu sniedzēji ievēro regulas 2019/1150 prasības. Patērētāju tiesību aizsardzības centrs uzraudzību veic:  1) pēc savas iniciatīvas;  2) pamatojoties uz komerciālā lietotāja vai korporatīvās tīmekļvietnes lietotāja iesniegumu vai minēto lietotāju kolektīvo iesniegumu;  3) pamatojoties uz iesniegumu, ko iesniegusi biedrība vai nodibinājums regulas 2019/1150 14. panta 6. punkta izpratnē. |  |  |  |  |
|  | **15. pants. Patērētāju tiesību aizsardzības centra tiesības un pienākumi**  (1) Patērētāju tiesību aizsardzības centram ir tiesības pieņemt vienu vai vairākus šajā daļā minētos lēmumus:  1) pieprasīt un saņemt no tiešsaistes starpniecības platformu pakalpojumu sniedzējiem vai komerciālajiem lietotājiem, vai korporatīvo tīmekļvietņu lietotājiem visu uzraudzībai nepieciešamo informāciju un citus pierādījumus, kā arī mutvārdu paskaidrojumus par tiešsaistes starpniecības platformu pakalpojumu sniedzēju darbības atbilstību regulas 2019/1150 prasībām, un noteikt minētās informācijas un pierādījumu sniegšanas termiņu un informācijas sniegšanas veidu;  2) uzlikt tiešsaistes starpniecības platformu pakalpojumu sniedzējiem pienākumu novērst regulas 2019/1150 pārkāpumu, kā arī noteikt attiecīgo darbību izpildes termiņu;  3) saskaņā ar šā likuma 16. pantu piemērot soda naudu, ja Patērētāju tiesību aizsardzības centrs ir atzinis tiešsaistes starpniecības platformu pakalpojumu sniedzēju darbības par neatbilstošām regulas 2019/1150 prasībām.  (2) Patērētāju tiesību aizsardzības centrs lēmumu par regulas 2019/1150 pārkāpumu pieņem sešu mēnešu laikā no lietas ierosināšanas dienas. Ja objektīvu iemeslu dēļ šo termiņu nav iespējams ievērot, Patērētāju tiesību aizsardzības centrs to var pagarināt uz laiku, ne ilgāku par diviem gadiem, skaitot no lietas ierosināšanas dienas. |  |  |  |  |
|  | **16. pants. Soda naudas piemērošana un piespiedu izpildes noteikumi**  (1) Patērētāju tiesību aizsardzības centrs ir tiesīgs par regulas 2019/1150 pārkāpumu piemērot tiešsaistes starpniecības platformu pakalpojumu sniedzējam soda naudu līdz 14 000 *euro*.  (2) Patērētāju tiesību aizsardzības centrs, pieņemot lēmumu par soda naudas piemērošanu un tās apmēru, izvērtē un ņem vērā šādus apstākļus:  1) pieļautā pārkāpuma raksturs un ilgums, pārkāpuma radītā ietekme (zaudējumi komerciālajam vai korporatīvo tīmekļvietņu lietotājam), pārkāpuma izdarīšanas apstākļi, pārkāpēja loma pārkāpumā un pārkāpuma apjoms;  2) tiešsaistes starpniecības platformu pakalpojumu sniedzējs līdz lēmuma pieņemšanas dienai ir atlīdzinājis vai sācis atlīdzināt komerciālajam lietotājam vai korporatīvo tīmekļvietņu lietotājam nodarītos zaudējumus;  3) pārkāpums pārtraukts pēc tiešsaistes starpniecības platformu pakalpojumu sniedzēja iniciatīvas;  4) tiešsaistes starpniecības platformu pakalpojumu sniedzējs izdarījis atkārtotu regulas 2019/1150 pārkāpumu pēdējo divu gadu laikā, un tas konstatēts ar Patērētāju tiesību aizsardzības centra lēmumu;  5) tiešsaistes starpniecības platformu pakalpojumu sniedzējs ir kavējis lietas izskatīšanu vai slēpis izdarīto pārkāpumu.  (3) Patērētāju tiesību aizsardzības centra piemēroto soda naudu tiešsaistes starpniecības platformu pakalpojumu sniedzējs samaksā mēneša laikā no dienas, kad stājas spēkā lēmums par soda naudas piemērošanu. |  |  |  |  |
|  | (4) Ja lēmumi, kas pieņemti saskaņā ar šā likuma 15. panta pirmās daļas 2. un 3. punktu, nav izpildīti labprātīgi, Patērētāju tiesību aizsardzības centrs, veicot uz noteiktu darbību vērsta lēmuma piespiedu izpildi, var piemērot piespiedu naudu, bet ne vairāk kā 2800 *euro* vienā reizē. | **3** | **Juridiskais birojs**  Izslēgt likumprojektā piedāvātajā likuma 16. panta ceturtajā daļā saikli un skaitli “un 3.”. |  |  |
|  | (5) Patērētāju tiesību aizsardzības centrs, nosakot šā panta ceturtajā daļā minētās piespiedu naudas apmēru, ņem vērā šā likuma 15. panta pirmās daļas 2. punktā minēto lēmumu nepildīšanas ietekmi (zaudējumus komerciālajam lietotājam vai korporatīvo tīmekļvietņu lietotājam) un ilgumu, kā arī citus apstākļus, kam ir nozīme lietā. |  |  |  |  |
|  | (6) Piemēroto soda naudu vai piespiedu naudu ieskaita valsts pamatbudžetā. | **4** | **Juridiskais birojs**  Aizstāt likumprojekta piedāvātajā likuma 16. panta sestajā daļā vārdu “Piemēroto” ar vārdu “Samaksāto”. |  |  |
|  | **17. pants. Patērētāju tiesību aizsardzības centra lēmuma pārsūdzēšana**  Patērētāju tiesību aizsardzības centra lēmumu var pārsūdzēt tiesā Administratīvā procesa likumā noteiktajā kārtībā. Patērētāju tiesību aizsardzības centra lēmuma pārsūdzēšana neaptur tā darbību (izņemot šā likuma 15. panta pirmās daļas 3. punktā minētā lēmuma darbību)." |  |  |  |  |
|  | Likums stājas spēkā 2021. gada 1. janvārī. |  |  |  |  |